Apstiprināts

Biedrības „SK „Saulrīti”” pr.-tājs

Oļģerts Tīliks

Saskaņots

Cēsu novada pašvaldības

sporta koordinatore

Rasa Siliņa

**N O L I K U M S**

**2015.gada BNK „Saulrīti” atklātajam**

**individuālajam čempionātam novusā**

**„CĒSU KAUSS 2015”**

***VIETA UN LAIKS***

**1.** Čempionāts notiek Cēsu 2.pamatskolas telpās Cēsīs, Gaujas ielā 45.

**2.** Čempionāts notiek 8 posmos. 1.posms 25.janvārī. Katrā nākamā posma laiks tiks izziņots atsevišķi vismaz 2 nedēļas iepriekš, pēc iespējas sakaņojot visu iesaistīto pušu iespējas un intereses. Infomācija par norises laiku un rezultātiem tiks nosūtīta uz kluba rīcībā esošajiem sportistu epastiem.

**3.** Sacensību sākums visos posmos pulksten 10:00.

***SACENSĪBU MĒŖĶIS***

**1.** Popularizēt novusa spēli, piesaistīt jaunus spēletājus un veicināt novusa spēles labāko tradīciju atdzimšanu Cēsu novadā.

**2.** Celt sacensību līmeni un vietējo spēlētāju meistarību, pieaicinot labākos novusa spēles meistarus.

**3.** Noskaidrot labākos spēlētājus Cēsu novadā 2015.gadā.

***SACENSĪBU VADĪBA***

**1.** Čempionātu organizē Biedrība „ SK ’’Saulrīti’’” (turpmāk tekstā BSK „Saulrīti”) novusa sekcija sadarbībā ar Cēsu novada pašvaldību.

**2.** Čempionāta galvenais tiesnesis – Jānis Jānelsiņš. Sacensību galvenā tiesneša (mob. tālr. 29123577, e-pasts: *ynscesis@gmail.com*). Pieteikšanās beidzas 48 stundas pirms sacensību sākuma.

***DALĪBNIEKI UN SACENSĪBU KĀRTĪBA***

**1.** Sacensību dalībnieki – uz katru posmu atsevišķi pieteikušies spēlētāji. Pieteikumi jāsūta elektroniski (epasts vai SMS) sacensību galvenajam tiesnesim. Katrā posmā tiek noteikts dalībnieku limits - ne vairāk kā 40 spēlētāji:

**1)** garantēta dalība ir BSK „Saulrīti” biedriem, kuri ir pieteikušies sacensībām ne vēlāk kā 48 stundas pirms sacensību sākuma;

**2)** ja paliek brīvas vakances - sacensībām drīkst pieteikties jebkurš novusists bez jebkādiem ierobežojumiem.

**2.** Ja sacensību norises dienā ir palikusi kāda brīva vakance, tad dalībnieks drīkst pieteikties pie sacensību galvenā tiesneša ne vēlāk kā 15 minūtes pirms sacensību sākuma (prioritāte ir BSK „Saulrīti”biedriem).

**3.** Dalība sacensībās pret ziedojumiem. Nepilngadīgām personām, kluba goda biedriem un kluba atbalstītājiem sacensību rīkošanā par sacensībām nav jāmaksā.

**4.** Visus personīgos izdevumus, kas saistīti ar piedalīšanos sacensībās, sedz paši dalībnieki.

**5.** Par savu veselību sacensību laikā atbild paši sacensību dalībnieki, nepilngadīgajiem- viņu vecāki.

***DISCIPLĪNA UN KĀRTĪBA***

**1.** Sacensību laikā disciplīnu un kārtību nosaka BSK „Saulrīti” un Cēsu 2. pamatskolas iekšējās kārtības noteikumi:

**1)** ja dalībnieks pārkāpj šos noteikumus - viņš saņem brīdinājumu no sacensību galvenā tiesneša;

**2)** ja dalībnieks saņem atkārtotu brīdinājumu - viņš automātiski tiek diskvalificēts un izraidīts no sacensību telpām;

**3)** BSK „Saulrīti” lemj par sankcijām, pēc lēmuma pieņemšanas par to informējot diskvalificēto dalībnieku.

***SACENSĪBU SISTĒMA UN UZVARĒTĀJU NOTEIKŠANA***

**1.** Sacensības notiek pēc LNF apstiprinātajiem pastāvošajiem novusa spēles noteikumiem. Atbilstoši tiem, Dalībnieki spēlē katrs ar savu kiju un ripu. Sacensību organizatori nodrošina ar visu pārējo novusa spēles inventāru.

**2.** Katrā posmā notiek atsevišķs turnīrs , kurā vienā grupā ar kopēju izspēles kārtību spēlē visi sacensību dalībnieki, bet uzvarētāji tiek noteikti atsevišķās spēlētāju grupās:

**1. grupa – KUNGI (LNF Licencētie spēlētāji)**

**2. grupa – DĀMAS (LNF Licencētās spēlētājas)**

**3. grupa - Tautas klase (visi nelicencētie spēlētāji)**

**3.** Katra sacensību posma izspēles kārtība:

**1)** ja uz konkrēto posmu ieradušies līdz 17 dalībniekiem, tad sacensības notiek pēc 1 riņķa sistēmas;

**3)** ja uz konkrēto posmu ieradušies 18 un vairāk dalībnieki, tad sacensības notiek 12 kārtās pēc ’’Šveices sistēmas’’.

**4.** Ja sacensības notiek pēc riņķa sistēmas, tad spēlētāji izspēlē 7 setu partijas, par uzvaru spēlē ar rezultātu 4:0, 4:1 vai 4:2 spēles uzvarētājs saņem 3 punktus, bet zaudētājs - 0 punktus; par uzvaru spēlē ar rezultātu 4:3 spēles uzvarētājs saņem 2 punktus, bet zaudētājs - 1 punktu.

**5.** Ja sacensības notiek pēc ’’Šveices sistēmas’’, tad spēlētāji izspēlē 6 setu partijas:

**1)** uzvarētājs saņem 1 punktu, bet zaudētājs - 0 punktus, neizšķirta gadījumā katram pa 0,5 punktiem,

**2)** spēlētājs, kuram ir brīvā kārta, saņem 1 punktu.

**6.** Vienādas punktu summas gadījumā vietu secību nosaka (ja sacensības notiek pēc riņķa sistēmas):

**1)** kuram labāka visu spēļu setu starpība;

**2)** uzvara savstarpējā spēlē;

**3)** kuram vairāk spēļu uzvaras;

**4)** kuram vairāk uzvarēti seti.

**7.** Vienādas punktu summas gadījumā vietu secību nosaka (ja sacensības notiek pēc ’’Šveices sistēmas’’):

**1)** pēc Buholca koeficienta (visu pretinieku punktu summa);

**2)** pēc nepilnā Buholca koeficienta (visu pretinieku punktu summa mīnus mazākā punktu summa);

**3)** pēc iegūto punktu summas pēdējās 2.kārtās, 3. kārtās utt.

**8.** Katrā posmā ieskaites punktus saņem visi attiecīgās grupas spēlētāji:

|  |  |  |
| --- | --- | --- |
| **1.vieta - 50 punkti** | 13.vieta - 23 punkti | 25.vieta - 11 punkti |
| **2.vieta - 45 punkti** | 14.vieta - 22 punkti | 26.vieta - 10 punkti |
| **3.vieta - 40 punkti** | 15.vieta - 21 punkti | 27.vieta - 9 punkti |
| **4.vieta - 35 punkti** | 16.vieta - 20 punkti | 28.vieta - 8 punkti |
| **5.vieta - 33 punkti** | 17.vieta - 19 punkti | 29.vieta - 7 punkti |
| **6.vieta - 31 punkti** | 18.vieta - 18 punkti | 30.vieta - 6 punkti |
| 7.vieta - 29 punkti | 19.vieta - 17 punkti | 31.vieta - 5 punkti |
| 8.vieta - 28 punkti | 20.vieta - 16 punkti | 32.vieta - 4 punkti |
| 9.vieta - 27 punkti | 21.vieta - 15 punkti | 33.vieta - 3 punkti |
| 10.vieta - 26 punkti | 22.vieta - 14 punkti | 34.vieta - 2 punkti |
| 11.vieta - 25 punkti | 23.vieta - 13 punkti | 35.vieta - 1punkts |
| 12.vieta - 24 punkti | 24.vieta - 12 punkti | Pārējām vietām pa 1 punktam |

**9.** Ja dalībnieks uzsāk kādu no čempionāta posmiem, bet viņš šajā posmā nospēlē tikai 80% (vai mazāk) no savu paredzēto spēļu skaita, tad šis dalībnieks tiek diskvalificēts un šajā posmā nesaņem ieskaites punktus (ja šis dalībnieks šajā posmā nospēlē mazāk par 51% no savām spēlēm un sacensības šajā posmā notiek pēc riņķa sistēmas, tad visi viņa šajā posmā nospēlēto spēļu rezultāti arī tiek anulēti). Papildus šis dalībnieks var tikt diskvalificēts attiecībā uz visiem atlikušajiem šī čempionāta posmiem (izņēmums - ja dalībniekam rodas ārkārtēji apstākļi, piemēram, pēkšņas veselības problēmas, kas viņam neļauj turpināt sacensības).

**10.** Kopvērtējumā augstāku vietu ieņem spēlētājs:

**1)** kuram vairāk izcīnīto ieskaites punktu no 6 labākajiem posmiem;

**2)** kuram augstāka vieta pēdējā 8.posmā, 7.posmā utt.

***APBALVOŠANA***

**1.** Čempionāta kopvērtējuma uzvarētāji (1.vietas ieguvēji katrā no grupām) saņem kausus.

**2.** Čempionāta kopvērtējuma pirmo trīs vietu ieguvēji katrā no grupām saņem medaļas.

**3.** Čempionāta kopvērtējuma pirmo sešu vietu ieguvēji katrā no grupām saņem diplomus.

**4.** Katrā no posmiem tiek apbalvoti 3 labākie katrā no grupām ar diplomiem un balvām.

**5.** Čempionāta kārtu un kopvērtējuma uzvarētāji var saņemt sacensību atbalstītāju balvas.

**Cēsīs,**

**2015.gada 20.janvārī**

**Nolikumu izstrādāja:**

**BSK „Saulrīti”novusa sekcijas vadītājs un**

**Sacensību galvenais tiesnesis**

**Jānis Jānelsiņš**